TPCH บวก 1.48% ขานรับผลโรงไฟฟ้าชีวมวลภาคใต้สอบผ่าน 3 โรงรวม 26.1MW
TPCH บวก 1.48% ขานรับผลโรงไฟฟ้าชีวมวลภาคใต้สอบผ่านถึง 3 โรงรวม 26.1MW ล่าสุด ณ เวลา 10.25 น. ราคาอยู่ที่ 20.60 บาท บวก 0.30 บาท หรือ 1.48% สูงสุดที่ 20.80 บาท ต่ำสุดที่ 20.40 บาท มูลค่าซื้อขายที่ 68.98 ล้านบาท 
25 ส.ค. 2559

ผู้สื่อข่าวรายงานว่า ราคาหุ้นบริษัท ทีพีซี เพาเวอร์โฮลดิ้ง จำกัด (มหาชน) หรือ TPCH ณ เวลา 10.25 น. ราคาอยู่ที่ 20.60 บาท บวก 0.30 บาท หรือ 1.48% สูงสุดที่ 20.80 บาท ต่ำสุดที่ 20.40 บาท มูลค่าซื้อขายที่ 68.98 ล้านบาท ขณะที่ดัชนีตลาดหุ้นไทยโดยรวมบวก 0.41%

โดยเช้านี้สำนักงานคณะกรรมการกำกับกิจการพลังงาน (กกพ.) ประกาศผลผู้ที่ผ่านการประเมินคุณสมบัติและข้อเสนอขอขายไฟฟ้าด้านด้านราคา จากผู้ที่ผ่านการพิจารณาด้านเทคนิครอบแรก 44 ราย ปรากฎว่า บริษัทในเครือของ บมจ.ทีพีซี เพาเวอร์โฮลดิ้ง (TPCH) ได้รับการคัดเลือกให้ดำเนินโครงการโรงไฟฟ้าชีวมวลในพื้นที่ 3 จังหวัดชายแดนภาคใต้ รวมกำลังการผลิต 26.1 เมกะวัตต์
ขณะที่บทวิเคราะห์หลักทรัพย์ บล.ทรีนิตี้ เลือก TPCH เป็น Top Pick สำหรับกลุ่มพลังงานทางเลือกเนื่องจาก คาด TPCH เป็นหนึ่งในผู้ชนะการประมูลโรงไฟฟ้าชีวมวลภาคใต้ซึ่งกกพ.จะประกาศผลในวันนี้ แม้ว่าหุ้นอาจเผชิญแรงขาย Sell on fact แต่มองเป็นโอกาสในการทยอยซื้อสะสม
ขณะที่ผลประกอบการ ครึ่งปีหลังปีนี้ จะได้แรงหนุนจาก (1) โครงการ MGP เต็มงวด และ (2) โครงการ TSG, PGP, SGP ขนาดรวม 27.60 MW ภายใต้ระบบ FiT ทั้งหมด ซึ่งจะทยอยเปิดดำเนินการพาณิชย์ในช่วง Q4/59 – Q1/60 และคาดการณ์กำไรปี 60-64 เติบโตโดดเด่น คิดเป็น CAGR กว่า 21%